b"\n_START_ARTICLE_\nClub Deportivo Saprissa\n_START_SECTION_\nHist\xc3\xb2ria\n_START_PARAGRAPH_\nEl club va ser fundat el 16 de juliol de 1935 per iniciativa de Roberto Fern\xc3\xa1ndez V\xc3\xa1squez, qui es pos\xc3\xa0 en contacte amb Ricardo Saprissa perqu\xc3\xa8 l'ajud\xc3\xa9s. Els primers colors van ser el blau i el vermell, per\xc3\xb2 a la f\xc3\xa0brica on es confeccionaven els uniformes es barrejaren els colors accidentalment i en result\xc3\xa0 un color morat que agrad\xc3\xa0 i esdevingu\xc3\xa9 el color oficial del club l'any 1937._NEWLINE_Guany\xc3\xa0 el torneig de tercera divisi\xc3\xb3 el 1947 i l'any seg\xc3\xbcent el de segona divisi\xc3\xb3, ja amb el nom de Saprissa F.C.. El 1949 disput\xc3\xa0 per primer cop a primera divisi\xc3\xb3 del pa\xc3\xads. El club guany\xc3\xa0 la primera lliga el 1952. El 1959 realitz\xc3\xa0 una gira per tot el m\xc3\xb3n I durant els anys 1972 i 1977 es proclam\xc3\xa0 campi\xc3\xb3 de Costa Rica durant sis temporades consecutives. El diari Naci\xc3\xb3n de Costa Rica el nomen\xc3\xa0 millor club del pa\xc3\xads del segle XX._NEWLINE_L'any 2003 fou comprat per l'empresari mexic\xc3\xa0 Jorge Vergara, tamb\xc3\xa9 propietari dels clubs Club Deportivo Guadalajara i Club Deportivo Chivas USA.\n_START_SECTION_\nEstadi\n_START_PARAGRAPH_\nSaprissa disputa els seus partits locals a l'Estadi Ricardo Saprissa Aym\xc3\xa1, tamb\xc3\xa9 conegut com La Cueva del Monstruo, i que porta el nom de Ricardo Saprissa. T\xc3\xa9 una capacitat de 23.112 seients. El terreny de l'estadi va ser comprat l'any 1965 i el 27 d'agost de 1972, despr\xc3\xa9s de sis anys de construcci\xc3\xb3, fou inaugurat oficialment. El primer partit el disputaren el Deportivo Saprissa i el Comunicaciones de Guatemala amb el resultat final d'empat a 1. El primer gol el marc\xc3\xa0 Peter Sandoval del Comunicaciones._NEWLINE_Anteriorment jug\xc3\xa0 a l'Estadi Nacional de Costa Rica."